Sporočilo medijem

**Slovenski gospodarstveniki z novimi kontakti iz Nemčije**

**Ljubljana, 18. junija 2015 – Predstavniki 23 slovenskih podjetij so se danes vrnili s poslovnega obiska na Bavarskem in v Baden-Württembergu, kjer so se srečali s poslovneži 70 nemških podjetij. Gospodarstveniki obeh držav so se udeležili dveh poslovnih konferenc, usmerjenih v nadaljnjo krepitev in nadgradnjo poslovnih odnosov. Slovenski gospodarstveniki so spremljali predsednika Republike Slovenije Boruta Pahorja na uradnem obisku Nemčije.**

Mreženji, ki sta sledili uradnemu delu obeh poslovnih konferenc, sta gospodarstvenikom sodelujočih panog (turizem/športni turizem, avtomobilska ter kovinsko predelovalna industrija, IKT sektor, lesna panoga, idr.) prinesli nekaj zanimivih predlogov za sodelovanje, pa tudi nove kontakte, ki pa jih je v prihodnjih dneh in tednih potrebno individualno obdelati.

Na obrobnih sestankih z Daimler AG, Mahle GmbH in BMW je bila dosežena zaveza za organizacijo dneva slovenskih dobaviteljev avtomobilske branže v Nemčiji.

Delegacijo so organizirali Gospodarska zbornica Slovenije (GZS), Javna agencija SPIRIT Slovenija, Ministrstvo za gospodarski razvoj in tehnologijo RS, Ministrstvo za zunanje zadeve RS in Obrtno podjetniška zbornica Slovenije.